**Dôvodová správa**

1. **Všeobecná časť**

 Vláda Slovenskej republiky predkladá na rokovanie Národnej rady Slovenskej republiky vládny návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov.

Cieľom predkladaného návrhu zákona je zohľadniť výsledky konzultácií s Európskou komisiou v nadväznosti na zákon č. 40/2024 Z. z., ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, a to v oblasti ochrany finančných záujmov Európskej únie.

Pre dosiahnutie tohto cieľa je potrebné vykonať legislatívne zmeny v Trestnom zákone zamerané na problematiku obligatórneho ukladania trestu odňatia slobody. Ďalej je potrebné reagovať na nález Ústavného súdu Slovenskej republiky PL. ÚS 3/2024 týkajúci sa zákona č. 40/2024 Z. z., ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, ako aj na aj na tento nález nadväzujúce konzultácie s Európskou komisiou a záverečné rokovania so zástupcami Európskej komisie v otázkach ochrany finančných záujmov Európskej únie. Na základe konzultácií s Európskou komisiou sa navrhuje úprava sadzieb trestu odňatia slobody vybraných skutkových podstát niektorých trestných činov podľa štandardov smernice Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva, a to napriek tomu, že nejde o trestné činy, ktoré sú transpozičné vo vzťahu k uvedenej smernici. Návrh zákona súčasne zohľadňuje aj judikatúru Súdneho dvoru Európskej únie (napríklad rozsudok z 24. júla 2023 vo veci C-107/23 PPU Lin).

Návrh zákona nemá vplyv na rozpočet verejnej správy, limit verejných výdavkov a vplyvy na služby verejnej správy pre občana. Návrh zákona nemá sociálne vplyvy ani vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti a ani vplyvy na podnikateľské prostredie.

Predložený návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

1. **Osobitná časť**

**K čl. I**

K bodu 1 (§ 34 ods. 6)

Na základe konzultácií s Európskou komisiou sa navrhuje čiastočne modifikovať zákonom č. 40/2024 Z. z. zavedenú zmenu § 34 ods. 6 v tom zmysle, že v prípade trestných činov poškodzujúcich finančné záujmy Európskej únie sa obligatórny trest odňatia slobody bude uplatňovať v prípade, ak horná hranica trestnej sadzby trestu odňatia slobody ustanovená v osobitnej časti Trestného zákona bude prevyšovať šesť rokov. Ide teda o odklon od všeobecnej právnej úpravy. V tejto súvislosti treba uviesť, že platné znenie § 34 ods. 6 už v súčasnosti predpokladá existenciu odklonov od všeobecného pravidla; k tomu pozri dikciu „...ak tento zákon neustanovuje inak...“.

K bodu 2 (§ 87 ods. 7)

Navrhované doplnenie § 87 o nový odsek 7 vyplýva z konzultácií s Európskou komisiou. Do Trestného zákona sa tak zavádza úprava posudzovania vplyvov novej zákonnej úpravy, ktorou dochádza k skráteniu premlčacích dôb v prípadoch, ak pred zmenou zákona došlo k prerušeniu plynutia premlčacej doby, ktorá sa s ohľadom na judikatúru Súdneho dvora Európskej únie týka tých trestných činov, ktoré poškodzujú finančné záujmy Európskej únie [najmä rozsudok z 24. júla 2023 vo veci C-107/23 PPU Lin]. Navrhovaný mechanizmus obsiahnutý v § 87 ods. 7 vládneho návrhu zákona môže predstavovať kolíziu zásady lex mitior podľa čl. 50 ods. 6 Ústavy Slovenskej republiky a judikatúry Súdneho dvora Európskej únie, ktorá konštatuje, že pravidlá upravujúce premlčanie v trestných veciach nepatria do pôsobnosti čl. 49 ods. 1 Charty základných práv Európskej únie, ktorý zakotvuje zásadu lex mitior. Z požiadaviek vyplývajúcich z judikatúry Súdneho dvora Európskej únie vyplýva potreba prijať právnu úpravu zvyšujúcu štandard ochrany finančných záujmov Európskej únie.

Podstata právnej úpravy spočíva v tom, že ak sa zákonom skrátia premlčacie doby trestných činov poškodzujúcich finančné Európskej únie, pri ktorých došlo k prerušeniu premlčania trestného stíhania podľa § 87 ods. 3, tak účinky spojené s prerušením premlčania, vrátane účinkov procesných úkonov, ktorými došlo k prerušeniu plynutia premlčacích dôb, zostávajú zachované.

K bodu 3 (§ 137a)

Vzhľadom na zmeny a doplnenia Trestného zákona týkajúce sa ochrany finančných záujmov Európskej únie sa navrhuje do Trestného zákona zaviesť výslovnú právnu úpravu pojmového vymedzenia finančných záujmov Európskej únie. Navrhovaná právna úprava vychádza z doterajšej dikcie § 261, v ktorom sú finančné záujmy Európskej únie pomenované len nepriamo.

K bodom 4 až 10 (§ 278a, § 336 ods. 2, § 336c a 336d)

V rámci právnej úpravy skutkových podstát trestných činov marenie výkonu správy daní (§ 278a), nepriama korupcia (§ 336 ods. 2) a prijatie a poskytnutie nenáležitej výhody (§ 336c a 336d) sa navrhuje zosúladiť sadzby trestu odňatia slobody s požiadavkami plynúcimi zo smernice Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva. Na tento účel sa primerane upravujú sadzby trestu odňatia slobody.

Vzhľadom na Plán obnovy a odolnosti Európska komisia požaduje vztiahnuť štandardy platné pre trestný postih za trestné činy poškodzujúce finančné záujmy Európskej únie aj na trestný čin prijatie a poskytnutie nenáležitej výhody, hoci vo svojej podstate nejde o trestný čin, ktorým sa transponuje smernica Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva. To platí aj pre trestný čin marenie výkonu správy daní podľa § 278a.

**K čl. II**

Vzhľadom na konzultácie s Európskou komisiou sa navrhuje, aby zákon nadobudol účinnosť dňom vyhlásenia z dôvodu, aby zákon nadobudol účinnosť skôr ako čl. I zákona č. 40/2024 Z. z., ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, ktorého účinnosť bola dočasne pozastavená uznesením Ústavného súdu Slovenskej republiky sp. zn. PL. ÚS 3/2024.

V Bratislave, 10. júla 2024

**Robert Fico v.r.**

predseda vlády Slovenskej republiky

**Boris Susko v.r.**

minister spravodlivosti Slovenskej republiky